**ПРОТОКОЛ**

**са састанка Мешовите комисије Румуније и Републике Србије у области**

**друмског саобраћаја,**

**Букурешт, од 25. до 26. септембра 2018. године**

У складу са одредбама Споразума између Владе Народне Републике Румуније и Владе Социјалистичке Федеративне Републике Југославије о међународном друмском саобраћају, потписаног у Букурешту дана 25. децембра 1963. године, састанак румунско-српске Мешовите комисије за међународни друмски саобраћај одржан је у Букурешту 25. и 26. септембра 2018. године.

Спискови обе делегације налазе се у Прилозима 1 и 2.

Чланови две делегације сагласили су се о следећим тачкама дневног реда:

1. Размена статистичких података о билатералној трговини и превозу који обављају превозници две државе;
2. Превоз робе;
3. Превоз путника;
4. Остало; разматрање нацрта новог Споразума о друмском саобраћају.
5. **Размена статистичких података о билатералној трговини и превозу који обављају превозници две државе**

Две делегације нагласиле су да је последњих година забележена стална тенденција раста билатералне трговине, што даје подршку развоју билатералног друмског превоза робе између Румуније и Републике Србије.

Две стране изнеле су статистичке податке о друмским превозницима регистрованим у Румунији и Србији, подвукавши да постоји тенденција раста саобраћаја, како у непосредним/билатералним односима, тако и у транзиту на територији две државе. Напоменуто је да ступање на снагу *Споразума о стабилизацији и придруживању између Европске уније и Републике Србије,* у ком је предвиђена либерализација транзитног саобраћаја српских друмских превозника у земљама чланицама Европске уније, доводи до значајног пораста транзитног саобраћаја српских друмских превозника на територији Румуније.

Обе делегације су нагласиле да се друмски превоз роба и путника обавља без значајнијих прекршаја.

1. **Превоз робе**

Две делегације су навеле своју позицију у односу на развој друмског превоза робе, тачније, своју посвећеност промовисању наведеног пораста уклањањем административних препрека које још увек постоје у саобраћају.

Румунска делегација навела је да је одговорила на све захтеве српске стране за повећање контингената дозвола за друмски превоз робе.

Узевши у обзир нови Нацрт билатералног споразума о друмском саобраћају који омогућава либерализацију друмског превоза робе између ове две државе и транзит преко њихових територија, две стране су се сагласиле са следећим:

Да се уведе „пилот пројекат“ за укидање система издавања дозвола за друмски превоз робе у билатералном и транзитном саобраћају за све категорије возила. Пројекат ступа на снагу 1. новембра 2018. године, а завршава се 31. децембра 2019. године.

На основу повратних информација са тржишта, две стране ће током 2019. године одлучити да ли ће наставити с пројектом или ће поново увести систем дозвола. Како су две делегације истакле, овај пројекат је важна почетна основа у преговорима о одредбама новог Споразума о друмском саобраћају.

Румунска страна је нагласила да ће се помоћу ове мере уклонити проблеми који су се дешавали на српским граничним прелазима у вези са поштовањем одредаба о либерализацији друмског превоза робе који се обавља возилима „чија укупна дозвољена маса возила, укључујући и приколице, не премашује 6 тона, или не премашује 3,5 тоне са дозвољеном корисном носивошћу“.

•

На захтев румунске стране договорено је да се размени контингент од 1000 дозвола која важи за превоз из или за „треће земље“. Овај контингент би се могао повећати на захтев једне од страна, имајући у виду стварне потребе тржишта.

•

Две делегације одлучиле су да се у погледу закупљених возила мора придржавати правила наведених у приручнику Европске конференције министара саобраћаја (ЦЕМТ) за ову категорију возила (поглавље 4.5).

•

На захтев румунске стране, а у вези са начином обављања превоза ка српској аутономној покрајини Косово и Метохија, српска делегација изнела је да је у складу са званичним ставом Републике Србије Косово и Метохија српска регија и да за друмски превоз робе ка Косову и Метохији важе иста правила као и за саобраћај у Србији (тј: Румунија – Косово и Метохија, као и Косово и Метохија - Румунија је билатерални превоз а Косово и Метохија – трећа земља, као и трећа земља –Косово и Метохија превоз из/за „трећих земаља“).

1. **Превоз путника**

* **Редовне линије**

Две делегације размениле су податке о редовним линијама које су одобрене/функционишу између ове две државе; у складу са статистиком, тренутно постоје само два румунска превозника и два српска превозника који саобраћају на 3 линије између Румуније и Србије.

Две делегације истакле су да још увек постоји потенцијал за развој редовних линија између две државе и да ће охрабрити превознике да се укључе у пружање ових услуга.

* **Пружање осталих услуга превоза путника**

Узимајући у обзир све веће захтеве румунских превозника у смислу обављања овог превоза на територији Републике Србије и узимајући у обзир прилику коју пружа састанак Мешовите комисије, а односи се на уклањање препрека у обављању ове врсте превоза, те имајући у виду нови Нацрт билатералног споразума о друмском саобраћају који омогућава већу либерализацију режима нередовних превоза путника , две стране су се договориле да ће реализовати следећи „пилот пројекат“:

Почев од 1. новембра 2018. године све нередовне услуге путничког саобраћаја које сe oбављају између две државе и у транзиту преко њихових територија обављаће се без дозвола. Контролни документ у возилу представља путни лист оверен печатом превозника који врши ту услугу превоза, пре почетка вожње.

Румунска делегација предлаже признавање дозволе издате од надлежног органа на територији где започиње или се завршава (Румунија) редовна линија као важеће дозволе за транзит преко територије Србије. Реципрочно, дозвола за обављање редовне линије коју изда надлежни орган у Србији могла би бити призната као важећа дозвола за транзит преко територије Румуније.

Српска делегација евидентирала је ово ново питање о ком ће заузети став до следећег састанка Мешовите комисије за друмски саобраћај.

1. **Разно; Разматрање Нацрта новог споразума о друмском саобраћају**

Српска делегација указала је на следеће проблеме:

* период важења виза за српске возаче у земљама чланицама Европске уније; сада је најдужи дозвољени период боравка на њиховим територијама 90 дана у периоду од 180 дана. Ово правило представља велики проблем српским возачима који морају да се враћају у земљу пребивалишта по истеку овог периода. У овом смислу српска делегација замолила је румунску делегацију да је подржи у тражењу могућности да се одредба овог правила промени у смислу продужетка рока важења радних виза за српске возаче.

Румунска страна објаснила је да је ово правило у складу с релевантном правном регулативом Европске уније, али да ће пренети захтев српске делегације надлежним органима у Румунији, а одговор правовремено проследити српској страни;

* могућност повећања броја граничних прелаза између Румуније и Републике Србије на којима постоје утврђени контролни пунктови фитосанитарне и ветеринарске контроле, наглашавајући могућност да се таква контрола уведе на граничном прелазу „Гвоздена врата“ (Portile-de-Fier).

Румунска страна примила јек знању овај захтев уз обећање да ће га пренети релевантним надлежним органима у Румунији, а одговор правовремено проследити српској страни.

•

**Разматрање Нацрта новог споразума о друмском саобраћају**

Нацрт споразума о друмском саобраћају који је доставила српска страна представљао је основ за разматрање.

Две делегације осврнуле су се на одредбе предложеног Нацрта споразума којим је предвиђена либерализација друмског превоза терета између територија ове две државе и у транзиту преко њихових територија, али и на одредбе о вршењу услуга повременог и наизменичног превоза путника које су предложене непромењене у односу на важећи Споразум. Стога је румунска страна предложила измене и допуне одредаба нацрта Споразума о повременом и наизменичном превозу путника тако да обухвате либерализацију ових превоза. Такође је договорено да одредбе Споразума предвиђају одобравање транзитног превоза на основу издатих дозвола за редовне линије од стране надлежних органа једне од две државе, односно издате дозволе у складу са регулативом Европске уније, при чему редовна линија започиње или се завршава на територији једне од две државе.

Румунска страна ће припремити измене и допуне текста Нацрта споразума и правовремено их послати српској страни.

Састанак је одржан у отвореној и топлој атмосфери пуној пријатељског разумевања и међусобног поштовања.

Делегација Републике Србије позвала је румунску делегацију у Републику Србију на следећи састанак Мешовите комисије, а датум истог ће бити утврђен преписком.

Овај протокол је потписан у Букурешту дана 26. септембра 2018. године у два оригинална примерка сачињена на енглеском језику.

За румунску делегацију За српску делегацију

г. Паул Таш (Paul Tache) г. Дамир Леденчан

(потпис) (потпис)

**Делегација Републике Србије**

**Румунско-српска Мешовита комисија за друмски саобраћај**

**Букурешт, од 25. до 26. септембра 2018. године**

**г. Дамир Леденчан**  Начелник Oдељења за друмски саобраћај Министарства

грађевинарства, саобраћаја и инфраструктуре

- **Шеф делегације**

гђа Мира Маринковић Алексић Министарство грађевинарства, саобраћаја и инфраструктуре

г. Небојша Барловац Представник Удружења друмских превозника

г. Владимир Маричић Представник Удружења друмских превозника

гђа Дубравка Ђуришић Први саветник Амбасаде Републике Србије у Букурешту

**Делегација Министарства саобраћаја Румуније**

**Румунско-српска Мешовита комисија за друмски саобраћај**

**Букурешт, од 25. до 26. септембра 2018. године**

**г. Паул ТАШ** Директор Управе друмског саобраћаја

Министарство саобраћаја – **Шеф делегације**

гђа Корина РУСУ Управа друмског саобраћаја

(Corina Rusu)

г. Едуард УНГУРЕАНУ Управа друмског саобраћаја

гђа Миоара МЕЛЦЕР Комерцијална управа – Национална компанија за

(Mioara Meltzer) администрацију друмске инфраструктуре CNAIR S.A.

г. Корнел ЈОРДАШ Директор – Национални синдикат друмских

(Cornel Iordache) превозника Румуније – UNTRR

Константин ГИНЕА Савез међународног друмског саобраћаја (ARTRI) -

(Constantin Ghinea) ARTRI

гђа Јонела МЕНГЕР Преводилац

(Ionela Mengher)